過湖口縣上下石鐘山即東坡所記者是夕宿其下
作者：楊萬里
朝代：宋

paragraphs: 上鐘山，下鐘山，兩鐘爾大何處懸。
滄波作杵天作簴，懸在江湖都會間。
蜀江西來一萬里，章江南來會於此。
更著鄱陽與彭蠡，混同四水作一水。
萬歲千秋撞不止，兩鐘可是難當抵。
上鐘打得到骨髓，下鐘打穿胸腹底。
世無坡老辨古器，誰知出自周與魏。
老夫不能認款識，願聞大聲開病耳，今夜月明正無滓。